שעיר המשתלח

מס' יומא דף סז/ב

תנו רבנן: את משפטי תעשו - דברים שאלמלא נכתבו דין הוא שיכתבו, ואלו הן: עבודת כוכבים וגלוי עריות ושפיכות דמים וגזל וברכת השם. ואת חקותי תשמרו - דברים שהשטן משיב עליהן, ואלו הן: אכילת חזיר ולבישת שעטנז וחליצת יבמה וטהרת מצורע **ושעיר המשתלח**. ושמא תאמר מעשה תוהו הם, תלמוד לומר אני ה', אני ה' חקקתיו ואין לך רשות להרהר בהן.

רש"י השטן - יצר הרע משיב עליהן תשובה, להטעות את ישראל, ולומר שהתורה אינה אמת כי מה תועלת בכל אלו, לכך נכתב בהן חוק אני ה' גזרתי עליכם.

רמב"ם מורה נבוכים ג,מו

 וכאשר היה 'שעיר המשתלח' לכפרת חטאים גדולים כולם, עד שאין 'חטאת ציבור' שיכפר מה שהוא מכפר, וכאילו הוא נושא כל החטאים, מפני זה לא נרצה לזביחה ולא לשריפה ולא להקרבה כלל, אלא הרחיקו תכלית ההרחקה ויושלך ל'ארץ גזרה', רצוני לומר, שאין בה ישוב. ואין ספק לאדם שהחטאים אינם משאות שיעתקו מגב איש אחד לגב איש אחר, אבל אלו המעשים כולם משלים, להביא מורא בנפש, עד שתתפעל לתשובה - כלומר, שכל מה שקדם ממעשינו נקינו מהם והשלכנום אחרי גוינו והרחקנום תכלית ההרחקה.

בראשית רבה סה,טו

ויאמר יעקב אל רבקה אמו הן עשו אחי איש שעיר גבר שידין כמד"א (ישעיה יג) ושעירים ירקדו שם ואנכי איש חלק כמד"א (דברים לב) כי חלק ה' עמו. רבי לוי אמר משל לקווץ וקרח שהיו עומדין על שפת הגורן ועלה המוץ בקווץ ונסתבך בשערו עלה המוץ בקרח ונתן ידו על ראשו והעבירו כך עשו הרשע מתלכלך בעונות כל ימות השנה ואין לו במה יכפר אבל יעקב מתלכלך בעונות כל ימות השנה ובא יום הכפורים ויש לו במה יכפר שנא' (ויקרא טז) כי ביום הזה יכפר. רבי יצחק אמר ... ונשא השעיר עליו זה עשו שנאמר הן עשו אחי איש שעיר את כל עונותם עונות תם שנאמר (שם כה) ויעקב איש תם.

מהר"ל דרוש לשבת תשובה

שני שעירים אשר האחד לה' והאחד לעזאזל, גם ענין הגורלות, מפני כי השעיר הזה אשר הובא דמו לפני ולפנים מורה על מעלת נפש ישראל אשר יש לנפש שלהם הסרה מן הגופניות, ולכך הובא הדם לכפר לפני ולפנים אשר הוא קדוש ומקודש מכל גוף, ואם כן החטא בישראל אחר שנפשם קדושה וטהורה מצד עצמם אינו מצד עצם הנפש, שהרי נפשם מצד עצמם קדושה וטהורה, שאם לא כן לא יהיה ראוי להביא הדם במקום קודש הקדשים. אבל החטא הזה אינו מצד נפש ישראל רק הוא בשביל גרוי השטן אשר הוא מתגרה בישראל ומצד הזה בא החטא. ולכך אמרה תורה כי מצד שישראל יש להם נפש טהורה ויש להם קרבן להקריב לפני ולפנים, אם כן החטאים שישראל עושים הוא מיצר הרע שהוא השטן לא מצד עצמם, עד שיש לשטן הוא היצר הרע חלק בישראל הם החטאים שהם מצד היצר הרע, ולכך אמרה תורה שיתן עונות ישראל על השעיר השני וישלח השעיר במדבר עד שיקח חלקו מן ישראל אשר יש לו אצלם. וחס ושלום לא שיהיה כאן הקרבה אליו כלל שהיא העבודה, רק נקרא ושלח את השעיר הוא ששלח אותו החוצה, כי החטאים בישראל אינם מצד עצמם רק מצד החוץ באו דהיינו מצד יצר הרע, ודבר שבא מצד החוץ אפשר שישלח אותם גם כן מעליו. ולכך צריך שיתן עליו גורלות כי הגורל מתחייב זה מזה, וכאן מפני שהם מקריבים קרבן לפני ולפנים מורה על מעלת נפשם מצד עצמם, מזה בעצמו מתחייב שישלחו שעיר לעזאזל, כי יש ליצר הרע הוא השטן חלק בישראל וישלחו אותו מעליו. ואם לא היו הגורלות רק היה מקריב השעיר בפנים בעצמו והיה משלח השעיר בעצמו מפני דבר זה אי אפשר, כי באולי חטא ישראל הוא מצד נפשם ומצד עצמם ולא שייך לשלח החוצה, אבל דבר זה שישלח השעיר הוא מצד השעיר שנכנס דמו לפני ולפנים בזה נראה טהרת וקדושת ישראל מצד עצמם מפני הקרבן שהוא לפני ולפנים:

ודבר זה מה שישראל הם קדושים וטהורים מצד עצמם מפני שיש להם נפש טהורה וקדושה וחטאים של ישראל הם חטאים מבחוץ דהיינו מצד יצר הרע. אמרו במדרש (ב"ר פ' ס"ה) ואנכי איש חלק רבי לוי אמר לקווץ וקרח שהיו על שפת הגורן וכו' . ומה ענין זה שהיה יעקב איש חלק ולא היה בו שער יאמר בשביל כך שיום הכפורים מכפר, ובשביל שעשו הוא בעל שער לא יהיה לו כפרה. אבל במדרש זה בא לבאר לך הדברים אשר אמרנו, כי יעקב נקי וטהור נפשו מן החטא, כי נפשו טהורה וקדושה מצד עצמה רק מה שיש חטא בהם הוא מן החוץ מצד יצה"ר, ולכך באמת היה יעקב איש חלק ועשו בעל שער. ואין ספק שהחטא הוא תוספת על האדם ושנוי באדם שיצא האדם ממה שראוי להיות, ולכך בני יעקב יש להם נפש שלימה מבלי תוספת ומבלי חסרון בעצמם, אם מתחבר בנפש חטא וזוהמא, במה שעצם נפשם יש להם השלימות במהרה יוסר, ולכך מדמה חטא זה לאיש חלק שאם עלה עליו המוץ מבחוץ מאחר שהוא בעצמו חלק ושלם אינו מקבל דבר עליו ובקל הוא מעבירו. וכך בעצמו שבקלות יוסר החטא מן אשר הוא שלם בנפשו, כי אין החטא שהוא תוספת עליו מתחבר עמו ולכך יום הכפורים מעביר את החטא. והיה עשו איש שעיר כי השער אין בו שלימות בעצמו, ולכך החטא שהוא תוספת עליהם מבחוץ מתחבר עמו לגמרי ולא יובדל מאתו, ולכך מדמה אותו לקווץ שהוא בעל שער שעלה בו המוץ בשערו שלא יוכל להבדל ממנו שיש חבור למוץ בשערותיו לגמרי:

ובמדרש (ילקו"ש ב', תק"ו) ונשא השעיר עליו את כל עונותם אל ארץ גזרה נוטל הקב"ה עונותיהם של ישראל ונותנן על עשו הרשע שנאמר ונשא השעיר עליו ואין שעיר אלא עשו שנאמר הן עשו אחי איש שעיר. ויש לדקדק למה נותן את כל עוונותם על עשו. והם הדברים אשר אמרנו, כי חטא ישראל הוא מצד יצה"ר אשר מתגרה בישראל ועשו וזרעו הן הן יצה"ר של ישראל, ובבטול האומה הזאת מן העולם אז יתבטל יצה"ר מישראל. ורמז זה הכתוב הן עשו אחי איש שעי"ר במספרו היצר הרע, ואין ספק כי יעקב ועשו הם נגד יצר טוב ויצה"ר כאשר ידוע למבינים, ולכך אמר שנתן חטא יעקב על עשו. שכבר אמרנו כי יעקב הוא טהור וקדוש מצד עצמו רק שהחטאים הם באים מבחוץ על יעקב מצד היצה"ר, ולכך נותן החטאים על עשו אחיו.

שם משמואל ערב יוה"כ תרעט

ביום הכפורים מופיעה מדת האמת, ובמדת האמת ישראל לעולם זכאים. כי אמת היא דבר שהוא בעצם, וכל דבר שהוא במקרה איננו אמת. שכל דבר שהוא בעצם איננו משתנה, ואם נראה בו שינוי הוא לשעתו בלבד, וע"כ דבר שהוא במקרה, וידוע שהמקרה לא יתמיד, ע"כ איננו נקרא אמת, ונהר הפוסק לשבעים שנה נקרא שמימיו מכזבין. וע"כ ביוהכ"פ שמאירה מדת האמת נתגלה עצם מהות ישראל, וישראל בעצם הם נקיים וטהורים, והחטא מסתעף מחמת הגוים כמ"ש (תהלים ק"ו ל"ה) ויתערבו בגוים וילמדו מעשיהם, או מחמת קלקול האויר שהגויים מקלקלין את האויר במעשיהם הרעים, כי אפי' מחשבה נחקקת באויר כמ"ש הרמ"ע מפאנו, וכבר דברנו בזה, וכמו בגשמיות שנשימה מאויר מושחת מקלקלת את הגוף, כן הוא ברוחניות, וזה נתברר במדת האמת, ובהעמקת מדת האמת ישראל לעולם זכאין. וע"כ ביוהכ"פ הוא זמן סליחה ומחילה לכל עוונות ישראל, וכל החטאים ועוונות ופשעים על ראש עשו יחולו, כאמרם ז"ל (ב"ר פ' ס"ה) ונשא השעיר עליו זה עשו כמד"א הן עשו אחי איש שעיר את כל עוונותם עוונת תם זה יעקב כמ"ש ויעקב איש תם, איש תם מרומזת בו תיבת אמת, כלומר שמדה זאת גורמת שעוונותיו על ראש עשו יחולו.

עין איה שבת דף פו אות יד

גמרא: מנין שקושרין לשון של זהורית בראש שעיר המשתלח, שנאמר אם יהיו חטאיכם כשנים כשלג ילבינו.

עין איה: התגבורת העצמית שבנפש בטוהר טבעה האלהי, היא המחוללת את דרכי החיים הקדושים והטובים. ההתעוררות הדמיונית המתגברת על טוהר הנשמה לעכר אותה מטבעה, היא צובעת את הנפש בצבע זר, אדום, מכותם, עד שבהתגלות החיים אין צבעה, כלומר מראיתה העצמי, ניכר.

השעיר המשתלח ביחוד, מכוון הוא נגד העוונות שהם מצד עצמם נגד הטבע הנפשי של האיש הישראלי, אשר רק הצבע הזר של הדמים הבהמיים, הם הם שגרמו לצבוע את החיים בצבע הדמי הזה. והצבע הזה של ההתעוררות הזרה, המהפכת את האדם לשעיר, דמות מחבל רוחני וציורי, מוצא מקומו, אחר ההתגברות העכורה, במחשבות המוח, מקום בראש.

והידיעה המתבררת כי המחשבות הללו ממקור המושחת של הדמים העכורים הם באים, לא טבעיים למחשבותיו של האדם והלך רוחו ונפשו הנאצלת מאור אלהים חיים, היא בעצמה מקרבת את התשובה ואת התיקון הנפשי העמוק, שעל כן קושרים לשון של זהורית בראשו של שעיר המשתלח, שנאמר אם יהיו חטאיכם כשנים כשלג ילבינו.

אבן עזרא ויקרא טו,ח ואמר רב שמואל אף על פי שכתוב בשעיר החטאת שהוא לשם, גם השעיר המשתלח הוא לשם. ואין צריך, כי המשתלח איננו קרבן, כי לא ישחט. ואם יכולת להבין הסוד שהוא אחר מלת עזאזל תדע סודו וסוד שמו כי יש לו חברים במקרא, ואני אגלה לך קצת הסוד ברמז בהיותך בן שלשים ושלש תדענו:

בשיעור עצמו, הרב הביא את הרמב"ם:

שָׂעִיר הַמִּשְׁתַּלֵּחַ מְכַפֵּר עַל כָּל עֲבֵרוֹת שֶׁבַּתּוֹרָה, הַקַּלּוֹת וְהַחֲמוּרוֹת, בֵּין שֶׁעָבַר בְּזָדוֹן בֵּין שֶׁעָבַר בִּשְׁגָגָה, בֵּין שֶׁהוֹדַע לוֹ בֵּין שֶׁלֹּא הוֹדַע לוֹ, הַכּל מִתְכַּפֵּר בְּשָׂעִיר הַמִּשְׁתַּלֵּחַ. **וְהוּא שֶׁעָשָׂה תְּשׁוּבָה.** אֲבָל אִם לֹא עָשָׂה תְּשׁוּבָה אֵין הַשָּׂעִיר מְכַפֵּר לוֹ אֶלָּא עַל הַקַּלּוֹת.

מאוד הגיוני – אין השעיר מכפר אלא אם עשה תשובה. אבל למה ש*כן* יכפר על הקלות במידה ולא עשה תשובה? אם כבר היינו מצפים ש**לא יכפר על *כלום*** *במידה ולא חזר בתשובה.* או שיכפר על הכל למרות שלא חזר בתשובה. אז מה זה המצב ביניים הזה?

ועוד, שומה עלינו להבין לא רק את החילוק שבין קל לחמור – אלא גם ת'הגדרה שלהם! מה מגדיר קל ומה מגדיר חמור. הרמב"ם אמנם מביא ומונה דוגמאות – אבל מה *ההגדרה?*

עַצְמוֹ שֶׁל יוֹם הַכִּפּוּרִים מְכַפֵּר [אך ורק] לַשָּׁבִים [בתשובה]. וכ"כ הרמב"ם בהלכות שגגה אֵין יוֹם הַכִּפּוּרִים וְלֹא הַחַטָּאת וְלֹא הָאָשָׁם מְכַפְּרִין אֶלָּא עַל הַשָּׁבִים. כלומר אף הקלות לא מתכפרות בלא תשובה. זאת לעומת שעיר המשתלח שאם לא חזר בתשובה יכופר לו רק על הקלות.

...אִם לֹא עָשָׂה תְּשׁוּבָה אֵין הַשָּׂעִיר מְכַפֵּר לוֹ אֶלָּא עַל הַקַּלּוֹת. וּמַה הֵן הַקַּלּוֹת וּמַה הֵן הַחֲמוּרוֹת. הַחֲמוּרוֹת הֵן שֶׁחַיָּבִין עֲלֵיהֶם מִיתַת בֵּית דִּין אוֹ כָּרֵת. וּשְׁבוּעַת שָׁוְא וָשֶׁקֶר אַף עַל פִּי שֶׁאֵין בָּהֶן כָּרֵת הֲרֵי הֵן מִן הַחֲמוּרוֹת. וּשְׁאָר מִצְוֹת לֹא תַּעֲשֶׂה וּמִצְוֹת עֲשֵׂה שֶׁאֵין בָּהֶן כָּרֵת הֵם הַקַּלּוֹת:

ביו"כ לעומ"ז הקלות וחמורות מוגדרות קצת אחרת ע"י הרמב"ם:

* עבירה על עשין. יוכ מכפר
* עבירה על לאוין. יוכ מכפר
* כריתות מיתות בית דין. רק על ידי תשובה יוכ תכפר

דַּבֵּר אֶל־בְּנֵי יִשְׂרָאֵל וְאָמַרְתָּ אֲלֵהֶם **אָדָם כִּי־יַקְרִיב** מִכֶּם קָרְבָּן לַה' מִן־הַבְּהֵמָה מִן־הַבָּקָר וּמִן־הַצֹּאן **תַּקְרִיבוּ** אֶת־קָרְבַּנְכֶם׃

רש"י

אדם כי יקריב מכם. כְּשֶׁיַּקְרִיב; בְּקָרְבְּנוֹת נְדָבָה דִּבֵּר הָעִנְיָן:

תקריבו. מְלַמֵּד שֶׁשְּׁנַיִם מִתְנַדְּבִים עוֹלָה בְּשֻׁתָּפוּת:

קרבנכם. מְלַמֵּד שֶׁהִיא בָּאָה נִדְבַת צִבּוּר...

הרמבן עמד על ההבדל הזה בדברי רש"י בין [קרבן] שותפות ל[קרבן] ציבור. כלומר האם קרבן ציבור הוא לא קרבן שותפות של כולם? אז זהו שלא. כלל ישראל זה ישוות בפני עצמו כך שקרבן ציבור הוא של כלל ישראל. אין לו בעל יחידי. כולם בעליו. לעומז קרבן שותפות – כל אחד ואחד הוא בעל על הקרבן. לכן אין סמיכה. כי סמיכה בדכ נעשית עי הבעל (בקרבן יחיד) או הבעלים (בקרבן שותפות – אפ' בעליו מרובים), אך לקרבן ציבור לא יכול להיות סמיכה כי כולם בעלים עליו.

הכפרת של השעיר המשתלח זה כפרת הציבור אשר ממילא כל מי שבתוכו נתכפר לו. אההה אבל למה רק על הקלות? כי אם הוצאת עצמך מהכלל על ידי עבירות חמורות – אין לך את הprivelage של להיות חלק מהציבור. לעומז יוכ זה "איש איש" כל אחד באופן אינדבידואלי. לכן אין כפרה אם לא חזרת בתשובה כדפסק הרמבם מחלוקת רבי ורבנן.